הישאם סלימאן

הישאם פאדל סלימאן (בערבית: هشام فضل سليمان; נולד ב-28 בפברואר 1978) הוא שחקן ערבי-ישראלי. נמנה עם מייסדי תיאטרון הפרינג' של נצרת ומשמש כמנהלו האמנותי.

ראשית חייו
סלימאן נולד וגדל בנצרת, למשפחה ערבית-מוסלמית, והוא מגדיר את עצמו גם כפלסטיני. בילדותו החל לשחק במסגרת תיאטרון קהילתי.

בשנת 1997 עבר להתגורר בתל אביב-יפו והחל בלימודי משחק בסטודיו למשחק של יורם לווינשטיין, אותם סיים בשנת 2000.

קריירה

 משחק 
שיחק בהצגות שונות בתיאטרון אל-מידאן ובתיאטרון אל-חכוואתי, תיאטרון הבימה ותיאטרון הקאמרי.

בשנת 2000 שיחק בתפקיד אורח בקומדיית המצבים "שמש" בערוץ 2 במסגרת הזכיינית שידורי קשת, בתפקיד ח'ליל.

בשנת 2002 שיחק בסרט הטלוויזיה של הוט "שתי דקות מפארדיס", בתפקיד ראשי.

בשנת 2005 שיחק בתפקיד זוטר בסרט האמריקאי של הבמאי סטיבן ספילברג "מינכן", המגולל את הסיפור האמיתי של הטבח הפלסטיני בספורטאים היהודים-ישראלים באולימפיאדת 1972 בגרמניה. באותה שנה שיחק בתור זיאד בסרט הקצר "שירה של יסמין" מאת הבמאית הפלסטינית נג'ווא נג'אר.

בשנת 2008 שיחק בסרט הטלוויזיה הבריטי של ערוץ 4 "The Shooting of Thomas Hurndall" על פרשת מותו של טום הורנדל.

בשנת 2013 שיחק בתפקיד משני בסרט הדרמה "בית לחם" של הקולנוען יובל אדלר, בכיכובם של צחי הלוי ושאדי מרעי.

בשנת 2015 שיחק בעונתה הראשונה של סדרת דרמת הפעולה "פאודה" מבית yes, בתור מנהיג המחבלים תאופיק חאמד/אבו אחמד. וכן שיחק בסרטו של ארז תדמור "ארץ פצועה".

בשנת 2018 שיחק בסדרת הנוער "אילת" של HOT, בתפקיד פיראס.

בשנת 2021 השתתף בקמפיין טלוויזיוני לקידום אתר האינטרנט "ג'וב מאסטר" (של משרד הפרסום יהושע\TBWA), בפרסומת בה נעשית סאטירה על האפליה על רקע לאומני במקומות העבודות בישראל. באותה שנה שיחק בסרטו של הבמאי אבי נשר "תמונת הניצחון". כמו כן, גילם את מנכ"ל הכנסת מוחמד וותאד בסדרה הקומית סאטירית "מותק בול באמצע" בכאן 11.

בשנת 2022 גילם את ראש אכ"א בהופעת קמע בסדרת הדרמה הקומית המוזיקלית "שישו ושמחו" מבית כאן 11.

בשנת 2023 שיחק בסדרת האימה של כאן 11, "מלאך משחית", וכן השתתף בתפקיד אורח בסדרה הקומית סאטירית "השגרירות" של רשת 13. באותה שנה שיחק בסרט הפעולה האמריקאי "המהנדס" של הבמאי הישראלי דני א. אביכזר.

בשנת 2024 גילם את שיבלי בסדרת המתח "אף אחד לא עוזב את פאלו אלטו" של קשת 12. בשנת 2025 שיחק בסדרת הטלוויזיה "תחריר". באותה שנה הוא גם שיחק בסדרה "רשת מרגלים" בתפקיד אבו איאד.

 שעשועונים וריאליטי 
בשנת 2019 השתתף בעונת ה-3 VIP של תוכנית המציאות "האח הגדול" ברשת 13, אך הודח שביעי.

בנובמבר 2020 התמודד סלימאן בשעשועון הטריוויה "המרדף" בכאן 11. הוא ניצח בתוכנית וזכה בפרס.

חיים אישיים
סלימאן נשוי לשחקנית הערבייה-ישראלית רחיק סלימאן (חאג' יחיא), מטייבה שבמשולש. השניים הכירו במהלך הפקת הצגה בשנת 2002. לבני הזוג שלושה ילדים. המשפחה מתגוררת בנוף הגליל (נצרת עילית לשעבר).

בעקבות הצלחת הסדרה "פאודה", התראיין סלימאן ל"ידיעות אחרונות" וצוטט באומרו: "זכותם להילחם ולהתנגד לכיבוש. [...] חייל שנמצא בגדה ומישהו פוגע בו – אני לא חושב שזה פיגוע". בתחילה טען ש"הציטוט נכון אבל זאת לא הכתבה המלאה. לקחו כמה משפטים בשביל למשוך תשומת לב," אך לאחר כמה חודשים סולימאן סייג את דבריו עוד וטען ש"זה היה משהו מזמן והיה טעות באופן שזה נוסח".

ב-11 ביולי 2023 היה אמור להשתתף בכנס רשויות של החברה הערבית בצפון שמקיימת הרשות הלאומית לביטחון קהילתי של המשרד לביטחון לאומי, אך בעקבות התבטאותו ביטל השר לביטחון לאומי איתמר בן גביר את השתתפותו של סלימאן בכנס זה. בן גביר טען שהוא ביטל שוב הרצאה של סלימאן בפני שוטרים בקיץ 2024, בעוד שסלימאן טען שההרצאה בוטלה מסיבות לוגיסטיות.

סלימאן הוא בוגר קו לאב, התוכנית לחיבורים מבית הפדרציה היהודית בניו יורק.

 פילמוגרפיה 
 בקולנוע 
"מינכן" (2005) - אחד משלושת שומרי סלאמה
"גחלים לוחשות" (2005) - חאלד
"הבוגד הקטן" (2007) - רוכל ערבי
"חסר מנוחה" (2008) - עבדאללה
"להישאר בחיים" (2013) - מורה
"בית לחם" (2013) - איברהים
"ארץ פצועה" (2016) - ד"ר סולימאן
"הלהקה האחרונה בלבנון" (2016) - ג'ורג'
"ג'נקשן 48" (2016) - שייח'
"לילה בחיפה" (2020) - הישאם
"תמונת הניצחון" (2021) - עורך סרטי קולנוע מצרי
"המהנדס" (2023)

 בטלוויזיה 
"שמש" (2000) - ח'ליל
"שתי דקות מפארדיס" (2002, סרט טלוויזיה) - אלון
"החיים זה לא הכל" (2008) - טכנאי
"עבודה ערבית" (2008) - ויסאם
"The Shooting of Thomas Hurndall" (2008, סרט טלוויזיה) - חייל
"הומלנד" (2012) - נהג
"משפחה טובה" (2014) - רמי
"בתולות" (2015-2014) - עבאד
"פאודה" (2016-2015) - תאופיק חאמד/אבו אחמד
"כבודו" (2019-2017) - חאלד אבו סאלם
"שוורץ" (2017) - עצמו
"אילת" (2018) - פיראס
"בגדאד סנטרל" (2020) - נידאל
"מותק בול באמצע" (2021) - מוחמד וותאד, מזכיר הכנסת
"נאפס" (2021) - עצמו
"מלכת היופי של ירושלים" (2021) - ח'ליל
"אזהרת מסע" (2021) - עלי
"שישו ושמחו" (2022) - ראש אכ"א
"ירושלים" (2022) - ריאד בשראת
"מלאך משחית" (2022) - ג'ובאני
"השגרירות" (2023) - שייח' מאהר
"רוחות ביירות" (2023) - עימאד מורנייה
"Treyder" (2023) - עודיי חוסיין
"אף אחד לא עוזב את פאלו אלטו" (2024) - שיבלי
"תחריר" (2025)
"רשת מרגלים" (2025) - אבו איאד
אור ראשון (2025) - איוב

קישורים חיצוניים


 פרופיל, באתר סוכנו, חיים שרגא





 הערות שוליים 

קטגוריה:שחקני קולנוע וטלוויזיה ישראלים
קטגוריה:שחקני תיאטרון ישראלים
קטגוריה:שחקנים ערבים ישראלים
קטגוריה:בוגרי סל"ה - הסטודיו לאמנויות התיאטרון מיסודו של יורם לוינשטיין
קטגוריה:מתחרי האח הגדול (ישראל)
קטגוריה:נצרת: אישים
קטגוריה:נוף הגליל: אישים
קטגוריה:שחקנים פלסטינים
קטגוריה:מוסלמים
קטגוריה:ישראלים שנולדו ב-1978